《古镜篇》
清代·朱为弼

蟾蜍夜泣秦宫月，野火金凫出泉窟。幽户金精万古明，苔缠一束红姬骨。

当年花倚青纱窗，朱唇粉面矜无双。苍龙入地白虎藏，残脂零落幽兰香。

山中老狐作人语，手捉盘螭口呼侣。回头秋橘生扶桑，抛掷青铜盖黄土。

鹿犬朝过影朦胧，杨花漫天欺芙蓉。二十八宿绿云里，先生负局将安从。

作者简介：（1771—1840）浙江平湖人，字右甫，号椒堂。嘉庆十年进士。道光间官至漕运总督。曾奏陈剔除积弊章程。所至拒供张，以清操著。精金石。有《蕉声馆诗文集》、《积古图释》。